На основу Правилника о суфинансирању мера енергетске санације породичних кућа и станова у оквиру „Пројекта чисте енергије и енергетске ефикасности за грађане“ за Град Нови Сад („Службени лист Града Новог Сада“, број 38/23) и Закључка Градског већа Града Новог Сада, број: 501-5/2023-12-II од 12.10.2023. године, Градска управа за заштиту животне средине расписује

ЈАВНИ ПОЗИВ

**за избор привредних субјеката у спровођењу мера енергетске санације на породичним кућама и становима на територији Града Новог Сада**

У складу са чланом 12. Правилникарасписује се Јавни позив за избор привредних субјеката у спровођењу мера енергетске санације на породичним кућама и становима на територији Града Новог Сада (у даљем тексту: Јавни позив). Мере енергетске санације спроводе се кроз сарадњу са привредним субјектима који се баве производњом, услугама и радовима на енергетској санацији стамбених објеката, а крајњи корисници бесповратних средстава су грађани који станују у породичним кућама и становима на територији Града Новог Сада (у даљем тексту: Град). Грађани који буду испуњавали услове за доделу бесповратних средстава на основу Јавног позива за подршку грађанима у спровођењу мера енергетске санације ће моћи да набаве добра или услуге искључиво од привредних субјеката изабраних путем овог јавног позива.

Циљ спровођења мера енергетске санације породичних кућа и станова је унапређење енергетске ефикасности у стамбеном сектору и повећано коришћење обновљивих извора енергије у домаћинствима на територији Града.

**I ПРЕДМЕТ И КРИТЕРИЈУМИ ЕНЕРГЕТСКЕ ЕФИКАСНОСТИ**

Предмет Јавног позива је спровођење следећих мера енергетске санације:

**1) Замена спољних прозора и врата и других транспарентних елемената термичког омотача**

Ова мера обухвата и пратећу опрему за прозоре/врата, као што су окапнице, прозорске даске, ролетне, капци и др, као и пратеће грађевинске радове на демонтажи и правилној монтажи прозора/врата, као што је демонтажа старих прозора/врата и одвоз на депонију, правилна монтажа прозора, обрада око прозора/врата гипс-картон плочама, глетовање, обрада ивица и кречење око прозора/врата са унутрашње стране зида, које у том случају морају бити наведене у предмеру и предрачуну/профакури.

Спољна столарија треба да испуњава следеће минималне техничке карактеристике (U-коефицијент пролаза топлоте):

- U≤ 1.3 W/m2К за остакљење прозора и балконских врата;

- U≤ 1.3 W/m2К за профиле прозора и балконских врата;

- U≤ 1.6 W/m2К за врата ка негрејаним просторима.

**2) Постављање термичке изолације спољних зидова, подова на тлу и осталих делова термичког омотача према негрејаном простору.**

Овом мером је неопходно испунити следеће критеријуме енергетске ефикасности:

* Минимална дебљина термичке изолације на спољним зидовима мора износити 10 cm, осим уколико не постоји техничка могућност да се постави та дебљина изолације, a најмање 5 cm.

**3) Постављањe термичке изолације испод кровног покривача или таванице**

У оквиру ове мере могуће је извршити и уградњу и набавку материјала за термичку изолацију крова или таванице изнад грејаног простора. У случају да је оштећен кровни покривач и хидроизолациони кровни систем, ова мера може обухватити и грађевинске радове на замени хидроизолације и других слојева кровног покривача, као и лимарске радове, али не и радове на замени конструктивних елемената крова.

Овом мером је неопходно испунити следеће критеријуме енергетске ефикасности:

* Минимална дебљина топлотне изолације крова или таванице изнад грејаног простора мора износити 20 cm, осим ако не постоји техничка могућност да се постави та дебљина изолације.

**4) Замена постојећег грејача простора на чврсто гориво, течно гориво или електричну енергију (котао или пећ) ефикаснијим котлом на природни гас**

У оквиру ове мере могуће је извршити замену постојећег грејача простора и набавку и инсталацију ефикаснијег котла на природни гас. Овом мером није предвиђено финансирање уградње гасне инсталације.

Овом мером је неопходно испунити следеће критеријуме енергетске ефикасности:

* Минимални степен корисности котла (грејача простора) који користи природни гас мора бити 90%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и сл.

**5) Замена постојећег грејача простора на чврсто гориво, течно гориво или електричну енергију (котао или пећ) ефикаснијим котлом на биомасу**

У оквиру ове мере могуће је извршити замену постојећег грејача простора и набавку и инсталацију ефикаснијег котла на биомасу (дрвни пелет, брикет, сечка).

Овом мером је неопходно испунити следеће критеријуме енергетске ефикасности:

* Минимални степен корисности котла на биомасу (грејача простора) (дрвни пелет, брикет, сечка) мора бити 85%. Котао мора бити опремљен прописима предвиђеним функцијама сигурности и функцијом аутоматске регулације, као што је регулација температуре у разводном воду и сл.

**6) Уградња топлотних пумпи**

У оквиру ове мере могуће је извршити набавку и уградњу:

* топлотне пумпе ваздух-ваздух;
* топлотне пумпе ваздух-вода или
* топлотне пумпе земља-вода (са хоризонталним колекторима или са геосондама) или
* или топлотна пумпа вода-вода.

Овом мером је неопходно испунити следеће критеријуме енергетске ефикасности:

* Минимални SCOP (сезонски коефицијент грејања) према извору топлотне енергије треба да износи:

- Ваздух, више од 3,4;

- Земља, више од 4,0;

- Вода, више од 4,5.

**7) Замена постојеће или уградња нове цевне мреже, грејних тела и пратећег прибора**

Ова мера се састоји од замене/уградње:

* I уградње електронски регулисаних циркулаторних пумпи,
* II замене и изолације цевне мреже,
* III грејних тела као што су радијатори, „fan-coil“ апарати, цеви подног грејања и сл., укључујући термостатске вентиле,
* IV система регулацијe и контролних уређаја (балансних вентила, разделника, регулатора протока) и,
* V уређаја за мерење топлоте, као што су калориметри.

**Напомена:** Ова мера се може применити само заједно са неком од појединачних мера из става 1, тачка 4) или 5) или 6) из овог одељка или пакета који садржи наведене мере.

**8) Уградња соларних колектора у инсталацију за централну припрему потрошне топле воде.**

**9) Уградња соларних панела и пратеће инсталације за производњу електричне енергије за сопствене потребе, уградње двосмерног мерног уређаја за мерење предате и примљене електричне енергије и израде неопходне техничке документације и извештаја извођача радова на уградњи соларних панела и пратеће инсталације за производњу електричне енергије који су у складу са законом неопходни приликом прикључења на дистрибутивни систем.**

**10) Израда техничке документације у складу са Прилогом 3.**

За сваку од мера енергетске санације ограничена су максимална укупна средства подстицаја, а крајњи корисник је дужан да обезбеди разлику до пуног износа укупне вредности појединачног пројекта. Износ максималних укупних средстава по појединачним мерама биће одређен у Јавном позиву за подршку грађанима у спровођењу мера енергетске санације.

Крајњи корисници ће имати право да се пријаве за: „Једну меру“ или за „Пакет“ који обухвата више мера енергетске санације.

Област енергетске ефикасности у зградарству регулисана је Законом о планирању и изградњи и другим прописима.

**II ПРАВО УЧЕШЋА НА ЈАВНОМ ПОЗИВУ**

Право учешћа на Јавном позиву имају привредни субјекти који врше испоруку и радове на уградњу материјала, опреме и уређаја за енергетску санацију путем мера енергетске санације из поглавља Iи који испуњавају следеће услове:

* законском заступнику није изречена ни трајна, ни привремена правоснажна мера забране обављања делатности у последње две године;
* власници/оснивачи и законски заступници нису правноснажно осуђивани за кривична дела против привреде, кривична дела против животне средине, кривично дело примања или давања мита, кривична дела против права по основу рада, кривичних дела као чланови организоване криминалне групе, кривично дело преваре и друга кривична дела која се гоне по службеној дужности, као и да се против њих не води истрага нити кривични поступак;
* привредни субјекат је уписан у регистар Агенције за привредне регистре најмање 2 године које претходе дану подношења пријаве;
* привредни субјекат није у стечају, неспособан за плаћање и над њим није покренут поступaк ликвидације, да у претходној години није пословао са губитком и да је имао промет од најмање 20.000.000,00 динара;
* привредни субјекат поседује атесте за материјале и производе које продаје и уграђује;
* привредни субјекат испуњава и друге законом предвиђене услове у погледу права и обавеза запослених које су дефинисане одредбама које третирају безбедност и здравље на раду;
* привредни субјекат је најмање годину дана регистрован са шифром делатности 4332 – уградња столарије или има ангажованог подизвођача са наведеном шифром делатности (*овај услов се односи само на привредне субјекте који се пријављују за меру из Одељка I став 1. тачка 1*);
* привредни субјекат има простор где заинтересовани грађани могу да се упознају са понудом *(овај услов се односи само на привредне субјекте који се пријављују за меру из Одељка I став 1. тачка 1);*
* привредни субјекат има запосленог или на други начин ангажованог инжењера електротехнике који поседује лиценцу у складу са законом којим се уређује изградња објеката, а који ће бити задужен за израду извештаја за уграђену инсталацију соларних панела за производњу електричне енергије (*овај услов се односи само на привредне субјекте који се пријављују за меру из Одељка I став 1. тачка 9)*;
* привредни субјекат даје гаранцију на инвертер од минимално пет година и на соларне панеле од минимално десет година (*овај услов се односи само на привредне субјекте који се пријављују за меру из Одељка I став 1. тачка 9*);
* привредни субјекат има запосленог или на неки други начин радно ангажовано лице или регистрованог подизвођача који врши уградњу котлова на природни гас или биомасу (дрвни пелет, брикет, сечка);
* понуђени рок важења понуде грађанима износи минимум 60 дана;
* привредни субјекaт је упознат са условима које је неопходно да испуњава током реализације активности, а који су јавно доступни на интернет страници Министарства рударства и енергетике ([*www.mre.gov.rs*](http://www.mre.gov.rs)), и то:
* „Правилник о раду на пројекту“;
* „Оквир за управљање заштитом животне средине и социјалним утицајима пројекта (ESMF)“.
* „Контролна листа плана за управљање животном средином и социјалним питањима (ESMP)“.

**III ОБАВЕЗНА ДОКУМЕНТАЦИЈА УЗ ПРИЈАВУ**

Пријава коју на Јавни позив подноси привредни субјекат (у даљем тексту: Пријава) садржи Пријавни образац, Изјаву и Атесте/Извештаје о испитивању опреме и производа која мора да испуни минималне критеријуме енергетске ефикасности.

За предузетнике Пријаву потписује лице које је регистровано за обављање делатности као предузетник.

Ако је привредни субјекат, тј. подносилац Пријаве страно правно лице, Изјаву потписује законски заступник, односно уколико има више законских заступника потребно је да сви потпишу Изјаву.

О свим изменама података поднетим у Пријави, до којих дође током трајања овог јавног позива, привредни субјекат је дужан да у року од 5 дана обавести Комисију за реализацију мера енергетске санације (у даљем тексту: Комисија).

**IV ПРЕУЗИМАЊЕ ДОКУМЕНТАЦИЈЕ ЗА ЈАВНИ ПОЗИВ**

Документација за Јавни позив може се преузети на интернет страници Градске управе за заштиту животне средине – [*www.environovisad.rs*](http://www.environovisad.rs) (у даљем тексту: Градска управа) и садржи:

* Јавни позив,
* Прилог 1 - Пријавни образац,
* Прилог 2 - Изјава,
* Прилог 3 - Информација о потребној техничкој документацији,
* Прилог 4 - Контролна листа плана за управљање животном средином и социјалним питањима.

**V МЕСТО И РОК ПОДНОШЕЊА ПРИЈАВА**

Јавни позив ће трајати до утрошка финансијских средстава за реализацију пројекта „Чиста енергија и енергетска ефикасност за грађане у Србији“, а најдуже до 30.11.2027. године.

Пријава се доставља у затвореној коверти са назнаком: **„Пријава на Јавни позив за избор привредних субјеката у спровођењу мера енергетске санације на породичним кућама и становима на територији Града Новог Сада - НЕ ОТВАРАТИˮ.**

**На** полеђини коверте навести контакт податке подносиоца пријаве.

Пријаве се достављају лично или препоручено путем поште на адресу:

**Градска управа за заштиту животне средине**

**Руменачка 110а**

**21113 Нови Сад**

За све додатне информације и обавештења у вези са Јавним позивом заинтересована лица се могу обратити на контакт телефон 021/421-109 или путем е-mail-а: [*zivotnasredina@uprava.novisad.rs*](mailto:zivotnasredina@uprava.novisad.rs) *.*

**VI УТВРЂИВАЊЕ ИСПУЊЕНОСТИ УСЛОВА ЗА ИЗБОР ПРИВРЕДНИХ СУБЈЕКАТА**

Комисија утврђује испуњеност услова за избор привредних субјеката за спровођење мера енергетске санације на основу прегледа поднете документације из поглавља III.

У току поступка утврђивања испуњености услова Комисија може да од Подносиоца пријаве, према потреби, затражи додатну документацију и информације у циљу провере испуњености неопходних услова за које се привредни субјекат изјаснио поднетим изјавом.

**VII УТВРЂИВАЊЕ ЛИСТЕ ДИРЕКТНИХ КОРИСНИКА (ПРИВРЕДНИХ СУБЈЕКАТА)**

Комисија решењем утврђује испуњеност услова по Јавном позиву и обавештава привредног субјекта.

На решење из става 1. овог поглавља којим је утврђено да нису испуњени услови за избор привредног субјекта за спровођење мера енергетске санације, привредни субјекат има право приговора Комисији у року од осам дана од дана доношења решења.

Комисија је дужна да одлучи по приговорима из става 2. овог поглавља у року од 15 дана од дана пријема приговора.

У случају одбијања приговора из става 2. овог поглавља или уколико се не достави одговор Комисије у року од 15 дана, привредни субјекат има право да поднесе приговор  Градском већу Града Новог Сад (у даљем тексту: Градско веће) у року од 8 дана од дана пријема одлуке по приговору из става 2. овог поглавља и да о томе обавести Јединицу за имплементацију Пројекта „Чиста енергија и енергетска ефикасност за грађане у Србији“ (у даљем тексту: ЈИП).

Градско веће је дужно да одлучи по приговорима из става 4. овог поглавља у року од 15 дана од дана пријема приговора.

Одлука Градског већа је коначна.

Комисија формира прву **листу директних корисника (привредних субјеката)** који су на основу решења из става 1. овог поглавља испунили услове из Јавног позива и објављује је без одлагања (или у року од једног дана) на огласној табли и интернет страници Градске управе.

Измена и допуна листе из става 7. овог поглавља се врши по потреби, а најдуже на сваких 15 дана.

Листа из става 7. овог поглавља ће важити до завршетка пројекта „Чиста енергија и енергетска ефикасност за грађане у Србији“, о чему ће Комисија благовремено обавестити привредне субјекте.

Грађани који остваре право на суфинансирање могу набавити добра и услуге искључиво од привредних субјеката наведених у листи из става 7. овог поглавља.

Привредног субјекта који није реализовао уговор са крајњим корисником у свему у складу са понудом, Комисија може да искључи са листе из става 7. овог поглавља, и то до краја реализације пројекта „Чиста енергија и енергетска ефикасност за грађане у Србији“.

**VIII ПОСТУПАК РЕАЛИЗАЦИЈЕ**

Комисија ће обезбедити активну комуникацију са ЈИП и одговарати на захтеве у смислу обезбеђивања примене стандарда Међународне банке за обнову и развој у испуњавању обавеза Града дефинисаних у следећим документима:

1. „Правилник о раду на пројекту“;
2. „План ангажовања заинтересованих страна“;
3. „План преузимања обавеза из области животне средине и социјалних питања (ESCP)“;
4. „Оквир за управљање заштитом животне средине и социјалним утицајима пројекта (ESMF)“ и
5. „Контролна листа плана за управљање животном средином и социјалним питањима (ESMP)“.

Сва документа су доступна на интернет страници Министарства:[*https://www.mre.gov.rs*](https://www.mre.gov.rs) .

ЈИП ће обезбедити стручну и техничку подршку током реализације пројектних активности.

Након објаве прве листе из става 7. поглавља VII Јавног позива, Град ће започети поступак одабира крајњих корисника (грађана) путем Јавног позива за подршку грађанима у спровођењу мера енергетске санације.

Након утврђивања услова за доделу бесповратних средстава за појединачни пројекат крајњег корисника, потписују се тројни уговори између Града, директних и крајњих корисника о реализацији мера енергетске санације.

Град ће вршити пренос средстава директним корисницима, након што крајњи корисник уплати директном кориснику своју обавезу утврђену Уговором и након завршетка реализације мере.